Document ID: 32000D0816

Komisjoni otsus,
27. detsember 2000,
kvintotseeni nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade kehtetuks tunnistamise kohta
(teatavaks tehtud numbri K(2000) 4136 all)
(EMPs kohaldatav tekst)
(2000/816/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2000/68/EÜ, [2] eriti selle artikli 8 lõike 2 neljandat lõiku,
võttes arvesse komisjoni 11. detsembri 1992. aasta määrust (EMÜ) nr 3600/92, milles sätestatakse taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] viimati muudetud määrusega (EÜ) nr 2266/1999, [4] eriti selle artikli 7 lõike 3 punkti b,
ning arvestades järgmist:
(1) Direktiivi 91/414/EMÜ artikli 8 lõikega 2 nähakse ette, et komisjon viib ellu tööprogrammi nendes taimekaitsevahendites kasutatavate toimeainete kontrollimiseks, mis olid juba turul 15. juulil 1993. Kõnealuse programmi elluviimise üksikasjalikud eeskirjad on sätestatud komisjoni määruses (EMÜ) nr 3600/92.
(2) Komisjoni määrusega (EÜ) nr 933/94, [5] viimati muudetud määrusega (EÜ) nr 2230/95, [6] määratakse kindlaks toimeained, mida tuleks määruse (EMÜ) nr 3600/92 raames hinnata, samuti määratakse iga toimeaine hindamiseks referentliikmesriik ning nimetatakse iga toimeaine tootjad, kes on õigel ajal esitanud määruse (EMÜ) nr 3600/92 artikli 4 lõikele 2 vastava teate.
(3) Kvintotseen on üks määruses (EÜ) nr 933/94 osutatud 90st toimeainest.
(4) 1. detsembril 1997 esitas Kreeka määratud referentliikmesriigina määruse (EMÜ) nr 3600/92 artikli 7 lõike 1 punkti c kohaselt komisjonile aruande teavitajate poolt kõnealuse määruse artikli 6 lõike 1 kohaselt esitatud teabe hindamise kohta.
(5) Pärast referentliikmesriigi aruande saamist korraldas komisjon vastavalt määruse (EMÜ) nr 3600/92 artikli 7 lõikele 3 konsultatsioonid liikmesriikide ekspertide ja peamise teavitajaga (Uniroyal Chemicals).
(6) Liikmesriigid ja komisjon on Kreeka hindamisaruande alalises taimetervise komitees läbi vaadanud. Kõnealune läbivaatamine lõpetati 13. juulil 2000 ning vormistati vastavalt määruse (EMÜ) nr 3600/92 artikli 7 lõikele 6 komisjoni aruandena kvintotseeni kohta.
(7) Esitatud teabel põhinevad hindamised ei ole näidanud, et kvintotseeni sisaldavad taimekaitsevahendid eeldatavates kasutustingimustes üldiselt vastaksid direktiivi 91/414/EMÜ artikli 5 lõike 1 punktides a ja b sätestatud nõuetele, eelkõige potentsiaalselt kvintotseeniga kokkupuutuvate töötajate ohutuse osas, aine keskkonnas säilimise osas ning võimaliku mõju osas muudele organismidele kui sihtorganismidele.
(8) Peamine teavitaja teatas komisjonile ja referentliikmesriigile, et ta ei soovi enam osaleda kõnealuse toimeainega seotud tööprogrammis ning seepärast teavet enam ei esitata.
(9) Seepärast ei ole võimalik kõnealust toimeainet direktiivi 91/414/EMÜ I lisasse kanda.
(10) Ajapikendus, mille liikmesriigid direktiivi 91/414/EMÜ artikli 4 lõike 6 kohaselt annavad kvintotseeni sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui 18 kuud, et oleks võimalik olemasolevad varud ära kasutada hiljemalt järgmise vegetatsiooniperioodi jooksul.
(11) Käesolev otsus ei piira hilisemate komisjonipoolsete meetmete võtmist kõnealuse toimeaine suhtes nõukogu direktiivi 79/117/EMÜ [7] raames.
(12) Käesoleva otsusega ettenähtud meetmed on kooskõlas alalise taimetervise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kvintotseeni ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
1. kvintotseeni sisaldavate taimekaitsevahendite load tunnistatakse kehtetuks kuue kuu jooksul alates käesoleva otsuse vastuvõtmise kuupäevast;
2. alates käesoleva otsuse vastuvõtmise kuupäevast ei anta kvintotseeni sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 2 ettenähtud erandi alusel.
Artikkel 3
Ajapikendus, mille liikmesriigid võimaldavad vastavalt direktiivi 91/414/EMÜ artikli 4 lõikele 6, peab olema võimalikult lühike ja ei tohi kehtida kauem kui 18 kuud alates käesoleva otsuse vastuvõtmise kuupäevast.
Artikkel 4
Käesolev otsus on adresseeritud liikmesriikidele.
Brüssel, 27. detsember 2000

Labels: 0
3
20
6